FI Euroopan unionin virallinen lehti CE 84/157

(2004/C 84 E/0195)

KIRJALLINEN KYSYMYS P-0075/04

esittäjä(t): Raffaele Costa (PPE-DE) komissiolle

(13. tammikuuta 2004)

Aihe: Lentoturvallisuuden valvonta

Euroopan unioni on kehottanut Euroopan parlamentin, komission ja neuvoston kautta useissa yhteyksissä yksittäisiä valtioita valvomaan tehokkaasti lentoturvallisuutta. Koska äskettäin sattuneesta traagisesta onnettomuudesta voidaan päätellä, että turvallisuus on päivänpolttava kysymys, voiko komissio ilmoittaa, katsooko se olevan tarpeen hankkia yksittäisiltä valtioilta tietoja lentokoneiden kuntoa koskevista tarkastuksista sekä tarkastuksista saaduista tuloksista? Voiko komissio ilmoittaa, onko yksittäisille lentoyhtiöille — sekä reittilento- että charter-yhtiöt mukaan luettuina — tehty tarkastuksia eri maissa ilman ennakkoilmoitusta, sekä kuinka monta tarkastusta on tehty? Voiko komissio ilmoittaa, onko halpamatkojen ja lentojen hallinnointikulujen välistä suhdetta sekä lentokoneiden rutiini- ja erityishuoltoa tutkittu, ottaen huomioon, ettei kyseisestä asiasta tiedoteta riittävän selvästi?

Loyola de Palacion komission puolesta antama vastaus

(25. helmikuuta 2004)

Jäsenvaltiot suorittavat tarkastuksia niiden maaperälle laskeutuville ulkomaalaisille lentokoneille ja osallistuvat Euroopan siviili-ilmailukonferenssin tuella toteutettuun ulkomaalaisten ilma-alusten turvallisuuden arviointia (Safety Assessment of Foreign Aircraft, SAFA) koskevaan koordinointiohjelmaan. Tarkastuksia ja SAFA-ohjelmaa käsiteltiin laajasti lehdistössä Sharm el-Sheikissä 3. tammikuuta 2004 Flash Airlines -yhtiön Boeing 737 -lentokoneelle sattuneen onnettomuuden jälkeen. Kyseisen koneen tarkastusolosuhteet toivat esiin ohjelman rajoitukset.

Yhteisön lentoasemia käyttävien kolmansien maiden ilma-alusten turvallisuudesta annetun Euroopan parlamentin ja neuvoston direktiiviehdotuksen (1) avulla pyritään korjaamaan SAFA-ohjelman puutteita. Direktiiviehdotuksessa säädetään muun muassa valvonnan pakollisuudesta, turvallisuusnäkökohtia laiminlyöviin yhtiöihin tai valtioihin kohdistetuista yhteisistä toimenpiteistä sekä vuosittaisen tarkastusohjelmaa koskevan raportin julkaisemisesta. Kun jäsenvaltiot alkavat soveltaa direktiiviä, komissio saa käyttöönsä yksityiskohtaisia tietoja kaikista yhteisön lentoasemilla suoritetuista tarkastuksista.

Komissiolla on tällä hetkellä käytettävissään seuraavat tiedot: vuonna 2002 SAFA-ohjelmaan osallistuneet eurooppalaiset valtiot suorittivat 3 234 tarkastusta lentokoneille, jotka edustivat 59:ää lentoyhtiötä ja 127:ää maata.

Komissio muistuttaa, että lentoyhtiöiden sekä yksittäisten lentokoneiden lentokelpoisuudesta päättää sen valtion kansallinen ilmailuviranomainen, jossa lentoyhtiön toimipaikka sijaitsee tai mihin lentokone on Kansainvälisen siviili-ilmailujärjestön (ICAO) sääntöjen mukaisesti rekisteröity. Kansallisen ilmailuviranomaisen on varmistettava, että kansainvälisiä turvallisuusnormeja noudetaan koneiden hintojen, niiden aiheuttamien kulujen ja koneiden huollon välisistä suhteista riippumatta. Asiasta vastaavat viranomaiset voivat tarkastaa koko lentoyhtiön. Kansainvälinen siviili-ilmailujärjestö suorittaa kansallisia rekisteröinti-viranomaisia koskevat tarkastukset.

(1) EYVL C 103 E, 30.4.2002.